Kohtume Kodust kaugel! - Estonian World Review
Kohtume Kodust kaugel!
Eestlased Kanadas 13 Jul 2015 EWR
22. juulil alustavad Põhja-Ameerika pinnal oma muusikalist seiklust viiuliansambel „Võlukeeled“ ning trummiorkester Trumm-It esindus Percussive Society.
Juba üle aasta tagasi sündis mu mõtteis idee tulla sedakorda Kanadasse tagasi Eesti laps- ja noormuusikutega. Kuna igapäevaselt on mu ümber arvukalt noori muusikuid, oli mänguruumi küllaga. Lõplikult vormus ideest kolme kollektiivi muusikamatk nii Ontarios kui Briti Columbias.
Viiuldajate ansambel Võlukeeled on loodud Vanalinna Muusikakoolis 2012 aastal.
2015. aastal mängib ansambli erinevates koosseisudes 23 last vanuses 4-21 a. Lapsed õpivad viiulimängu Suzuki meetodi järgi ning esitavad nii klassikalist repertuaari kui rahva- ja tantsumuusikat, popmuusika töötlusi, salongimuusikat. Lapsed on tihti üles astunud erinevatel heategevuslikel üritustel - kunstioksjonidel, laatadel, vanadekodudes, haiglates. Samas on nad esinenud ka rahvusvahelisel andekusele pühendatud konveretsil Talendid tuleviku teenistuses Tartu Ülikooli aulas, Teaduste Akadeemias, Lauluväljaku klaassaalis, diplomaatilisele korpusele Okupatsioonide muuseumis, moeetendusel, Kanada saatkonna esinduses Tallinnas ning Eesti Televisiooni saates Tõuse ja sära. Vahetult enne ülesastumisi Kanadas ootab 14 last viiulikoolitus Šveitsis 10. üle-euroopalisel Suzuki konventsioonil. Järgmisel kevadel osaleme Londonis Albert Hallis suurel galal, millega tähistatakse Shakespeare 400. surma-aastapäeva, kokku musitseerib sel päeval 3200 last kõikjalt maailmast.
Oma soolonumbritega astub üles ka Maila Laidna, kes on Võlukeelte kontsertmeister. Maila lõpetas just tänavu Eesti Muusikaakadeemia magistriõpinud cum laude. Ta on osalenud mitmetel meistrikursustel ning tegutseb aktiivselt muusikuna erinevates koosseisudes. EMTAs toimunud kammermuusika konkursil saavutas ta 3. koha ning Hispaanias toimunud pianistide vahelisel konkursil Vigos 1. koha. Maila on osalenud edukalt ka erinevatel vabariiklikel konkurssidel.
Ajal, mil Tallinn oli Euroopa Kultuuripealinn, loodi sotsiaalse projekti raames vähekindlustatud lastele orkester Trumm-It. Torontos kohtute te nende esinduse Percussive Society’ga. Noored mängivad väga erinevaid keha külge kinnitatud trumme ning löökpille samal ajal tantsides. Nad olid põhiülesastujad 2011.a. rahvusvahelisel festivalil Tsirkusepuu. Nad on esinenud Mere- ja Vanalinna Päevadel, Positivus festivalil Lätis, Sambakoolis Soomes, Viimsi heategevuslikel ballidel, Vabaduse väljakul Trumm-It showl koos maailmakuulsa trummari Jojo Mayeriga, rahvusvahelise noorte graafikabiennaali avamisel, TREFF teatrite festivalil. Noored on läbi viinud hulgaliselt töötube igas vanuses inimestele eesmärgiga õpetada nii trummimängu kui pakkuda meeldejäävat lõbusat kogemust.
Meie seiklus kogub tuure kohe reisi teisel päeval, mil lapsed ja noored sukelduvad mõneks päevaks Jõekääru laagrimelusse. Nad osalevad ka Seedrioru laagri viimases vahetuses nii kasvandike-tugiõpilaste kui vabatahtlikena. Laagrite vahele mahub aga kaks kontserti. 27. juulil Ehatares ning 28. juulil Tartu College’is.
Augusti algul lahkume oma sõpradest trummaritest ning tervitame Whistleris Lääneranniku Eesti Päevadel juba uusi. Meiega liitub folkansambel Wigla.
Wigla on traditsioonilist regilaulu ning erinevat rahvamuusikat omas seades ja võtmes edasi andev, eranditult laulmisega tegelevatest poistest koosnev instrumentaal-vokaal ansambel. Neljaliikmelise ansamblina (viiul, kitarr, akordion, akordion) on nad üles astunud nii väiksematel kui suurematel lavadel kodu- ja välismaal. Olulisemad kontserdid on olnud Peterburis, Veligorskite saalis, Portugalis, Belgias ja Soomes. Wigla on esindatud Püha Miikaeli poistekoori plaadil. Ette on ka näidata publiku preemia ja noortepreemia Moisekatsi Elohelü rahvamuusikaseadete konkursilt.
Wigla koosseisus mängib Peeter Margus, kes jätkab õpinguid muusikaakadeemias viiuli erialal. Lisaks esinemisele Wigla koosseisus, esineb Peeter Margus Whistleris Noorte talentide kontserdil. Solistina on ta osalenud järgmistel konkurssidel: rahvusvaheline noorte muusikute konkurss "Kaunas Sonorum"- I koht (2013), Eesti noorte keelpillimängijate konkurss-festival: diplom (2013;2011), laureaat (2009), Eesti Muusikakoolide liidu konkurss "Parim noor instrumentalist"- II koht (2010), Haapsalu Kontserdiühingu eripreemia (2008), Kuressaare poiste keelpillifestivali publiku lemmik (2012;2011)
Siinkohal annan sõnajärje noortele muusikutele endile: Muusika võib parandada murtuid südameid, tuua rõõmu sinna kus on kurbus ning jagada olemasolevat rõõmu kõigiga, kes sellest osa soovivad saada. Viiul ei ole lihtsalt pill vaid viis, millega läbi tunnete väljendamise saab tuua valgust sinna, kus seda kõige rohkem vaja (Hanna).
See tunne mis tekib mitme inimese mängimise kooskõlas on meeliülendavalt võimas ja ühendav (Annabel).
Temperament, rütm ja kiirus, lõunamaiselt keev veri on see, mis meid põhjamaa noormehi oma lummusesse mässisid (Wigla).
Et meie reis oleks üleüldse rahaliselt võimalik, oleme teinud pea võimatut – mänginud tänavatel või erinevatel festivalidel, korraldanud heategevuslikke tuluüritusi nagu näiteks Suur koogikohvik lastekaitsepäeval Tallinna vanalinnas, kirjutanud sadadele inimestele, fondidele, firmadele. Ja siin te meid siis näete - Jõekääru ja Seedrioru laagris, Ehatares, Tartu Colleges ning erinevatel üritustel Lääneranniku Eesti päevade raames.
Loodan, et leiate tee meie kontsertidele ning meie leiame tee teie südameisse!
Kohtumiseni! Kodust kaugel.
Heidy Eskor-Kiviloo
http://talendipesa.weebly.com/...
Võlukeeled: